පහුගිය දවස්වල රතුපස්වල ප‍්‍රදේශයේ මිනිස්සු තමන්ට බීමට සුදුසු ජලය ලබා දෙන්න යැයි ප‍්‍රකාශ කරමින් උද්ඝෝෂණයක් නිරත විය. ඒ උද්ඝෝෂණයට වෙඩි තබා තිදෙනෙක් ඝාතනය කරනු ලැබුවා.. එහෙත් තවමත් ප‍්‍රශ්ණය විසදී නැත.1977 විවෘත ආර්ථිකය අපේ රටට හ`දුන්වාදීමත් සම`ග ඇති කළ නිදහස් වෙළද කළාප තුළ ආයෝජකයන්ට නීති රීති ලිහිල් කරමින් ඉඩ දීම නිසා පරිසර දුෂණය අතින් ලෝව අනිත් රටවල ඉදිකිරීමට නොදෙන කර්මාන්ත ඉදිකිරීමේ තෝතැන්නක් බවට අපේ රට පත්වුණා. රාජ්‍ය යාන්ත‍්‍රණයේ තියෙන අතිශය දුෂිත ස්වභාවය මගින් තව දුරටත් මෙවැනි ක්‍රියා වැඩි වුණා මිසක අඩුවීමක් දක්නට ලැබුනේ නැහැ. අධිරාජ්‍යවාදී සමාගම් හමුවේ දණ ගසා සිටින රටවල් අද ඔවුන්ගේම රූකඩයක් බවට පත් වී ඇති මොහොතක වර්තමාන පාලකයන්ට කිසිම දෙයක් කර කියා ගැනීමෙ හැකියාවක් අද වන විට නැත. කුසට අහරක් නැති, බීමට දිය පොදක් නැති සාතිශය බහුතරයක් වන පීඩිත ජනතාවගේ වධ වේදනාවන් ඔවුන්ට ඇසෙන්නේ හෝ පෙනෙන්නේ නැත. පෙනූනත් එය වැදගත් වන්නේද නැත. වැදගත් වන්නේ ජාවාරම්කරුවන්ගෙන් ලැබෙන කොමිස් කුට්ටිය පමණි.